Den danske regering ønsker at gå længere i kampen mod Islamisk Stat ved at indsætte danske specialstyrker på landjorden i det dødsensfarlige område på grænsen mellem Irak og Syrien.

Det bekræfter flere forskellige kilder over for Politiken. Planen er at levere den præcise melding på styrkebidraget fredag på et møde i Folketingets udenrigspolitiske nævn, hvor forsvarsminister, Claus Hjort Frederiksen (V), og udenrigsminister, Anders Samuelsen (LA), ventes at redegøre for de nye opgaver under punkterne »Internationale operationer« og »Syrien/Irak«.

I dag drager en række IS-krigere fra Irak over grænsen til relativ sikkerhed i Syrien.